પનામા પેપર્સ કૌભાંડમાં ભ્રષ્ટાચાર માટે દોષિત પૂરવાર થયેલા નવાઝ મિયાંને તેમના દેશની સર્વોચ્ચ અદાલતે દસ વર્ષની કેદ અને ૮ મિલિયન પાઉન્ડનો દંડ ફટકાર્યો છે. એમની શાહજાદી મરિયમને અદાલતે ખોટા દસ્તાવેજો ઊભા કરીને અદાલતમાં રજૂ કરવા બદલ 7+1 વર્ષની કેદ અને 2 મિલિયન પાઉન્ડનો દંડ ફરમાવ્યો છે.બાપ-બેટી બેઉને અદાલતે ચૂંટણી લડવા માટે ગેરલાયક ઠરાવ્યાં છે, એટલે મિયાં નવાઝના નાનાભાઈ શાહબાઝ શરીફ પક્ષના વડા તરીકેની જવાબદારી નિભાવી રહ્યા છે. ગયા વર્ષે નવાઝમિયાંને રાષ્ટ્રીય ધારાસભાના સભ્ય તરીકે અદાલતે ગેરલાયક ઠરાવ્યા એટલે એમણે વડાપ્રધાનપદ છોડવું પડ્યું હતું. તેમના ભાઈ પંજાબના મુખ્યમંત્રી હોવા છતાં તેમને વડાપ્રધાનપદ સોંપવાને બદલે નવાઝે પોતાના એકદમ નિષ્ઠાવંત એવા શાહીદ અબ્બાસીને વડાપ્રધાન બનાવ્યા હતા.લાહોરની જે બેઠક નવાઝને ગેરલાયક ઠરાવતાં ખાલી થઇ હતી,એ બેઠકની પેટાચૂંટણીમાં તેમનાં બેગમ કુલસુમ શરીફ લડીને જીત્યાં હતાં. બેનઝીરની હત્યા સહિતના મામલામાં શંકાના ઘેરામાં આવેલા ૧૯૯૯માં વડાપ્રધાન નવાઝમિયાંને ઉથલાવીને સત્તાનાં સૂત્રો પોતાના હાથમાં લેનારા જનરલ પરવેઝ મુશર્રફ વિદેશથી સ્વદેશ આવીને અદાલતમાં હાજર થવામાં પણ ડરે છે, ત્યારે મિયાંસાહબ કેન્સરગ્રસ્ત અવસ્થામાં લગભગ છેલ્લા દિવસો ગણતાં પોતાનાં પ્રાણપ્રિય બેગમ કુલસુમ શરીફને લંડનની હોસ્પિટલમાં સારવાર હેઠળ મૂકીને ગુરુવાર, ૧૩ જુલાઈ ૨૦૧૮ના રોજ વતન લાહોરના વિમાની મથકે દીકરી મરિયમ સાથે આવી પહોંચ્યા. એમની બંનેની ધરપકડ કરાઈ. તેમને અદિયાલા જેલ લઇ જવામાં આવ્યાં.અગાઉથી તેમના જમાઈ અને નિવૃત્ત લશ્કરી અધિકારી તથા સાંસદ રહેલા કૅપ્ટન મહમ્મદ સફદર અવાનને અદાલતી આદેશ મુજબ, એક વર્ષની સજા થતાં ભ્રષ્ટાચાર વિરોધી નેશનલ એકાઉન્ટેબિલિટી બ્યૂરો (એનએબી)એ જેલ ભેગા કરી જ દીધા છે. અગાઉ બબ્બેવાર વડા પ્રધાનપદેથી રુખસદ થયા પછી જેલવાસી થતાં લશ્કરીતંત્રે જ એમને બચાવી લઈને સાઉદી અરેબિયામાં રાજ્યાશ્રય હેઠળ જીવતા રાખ્યા એટલે એ ફરીને પોતાનાં રાજકીય શત્રુ એવાં પૂર્વ વડાંપ્રધાન બેનઝીર ભુટ્ટો સાથે મળીને પાકિસ્તાનમાં લોકતંત્ર સ્થાપવામાં સફળ થયા હતા.